SA man vas vir moord in VSA(Argieffoto: SA Polisie) ’n Suid-Afrikaner is een van drie mense wat in die VSA van moord aangekla word nadat ’n man van die Amerikaanse deelstaat Virginia verlede maand na bewering met dwelms ingespuit en later dood is. Anthony Angelo Theodorou (33), ŉ Suid-Afrikaner, word saam met Amanda Leigh Hovanec (35) van Ohio en dié se ma, Anita Marie Green (61), van die moord op Timothy Hovanec (36) aangekla. Timothy is Amanda se vervreemde man. Luidens die Auglaize County se hofstukke het Amanda haar man na bewering met ’n “oordosis sintetiese opioïed” ingespuit met die doel om hom te vermoor. Theodorou het luidens die hofdokumente die dwelms aan Amanda verskaf. Amanda L. Hovanec was arrested just after midnight Thursday after she was charged and accused of killing Timothy Hovanec. The two had been going through a divorce. https://t.co/Y4SbXgUHta — WHIO-TV (@whiotv) April 29, 2022 Mike Vorhees, sheriff van Auglaize County, sê in ’n verklaring Timothy het Ohio vir familiesake besoek toe hy verlede Dinsdag as vermis aangemeld is. ’n Ondersoek is gelas en sy liggaam is verlede week in ’n landelike gebied van Auglaize County opgespoor. Amanda Hovanec, Green en Theodorou is intussen in hegtenis geneem en tans in aanhouding by die Auglaize County-gevangenis. Borgtog is vasgestel op $2 miljoen (sowat R32 miljoen) elk. Amanda het Timothy in Desember 2020 vir ŉ egskeiding gedagvaar. Sedertdien het ŉ toesigstryd oor die egpaar se twee jong kinders voortgeduur. Luidens hofstukke het Amanda die hof versoek om Timothy se regte om die kinders te sien van hom te ontneem, maar die hof het haar versoek geweier. Timothy het op sy beurt Amanda daarvan beskuldig dat sy hofbevele oor sy besoekregte oortree het. Die hof het Timothy gevolglik toestemming gegee om van 22 April tot 24 April saam met sy kinders te kuier. Die hof het ook beveel dat Timothy later vandeesmaand die kinders “se inwonende ouer en wettige voogd” moet word. Luidens die hofbevel sou Amanda toegelaat word om die kinders in Virginia te gaan besoek tydens die Amerikaanse somer. Bronne: WFTV, WHIOTV